
Nacionālais veselības dienests nosūta Bērnu aizsardzības centra vēstuli “Par speciālajām zināšanām bērnu tiesību aizsardzības jomā".

Pēc pievienotā adresātu saraksta

Par speciālajām zināšanām bērnu tiesību aizsardzības jomā


Bērnu tiesību aizsardzības likuma 5.1 panta pirmajā daļā ir noteikti bērnu tiesību aizsardzības subjekti, kuriem nepieciešamas speciālās zināšanas bērnu tiesību aizsardzības jomā (turpmāk – speciālisti). Ja speciālists nav apguvis speciālās zināšanas bērnu tiesību aizsardzības jomā (turpmāk – speciālās zināšanas), viņam nav tiesību veikt tos amata pienākumus, kuru izpilde skar vai var skart bērnu tiesības un tiesiskās intereses.


Informējam, ka 2026. gada 10. jūlijā stājās spēkā Ministru kabineta 2026. gada 7. jūlija noteikumi Nr. 391 “Noteikumi par speciālajām zināšanām bērnu tiesību aizsardzības jomā” (pieejami https://likumi.lv/ta/id/369559) un Ministru kabineta 2026. gada 7. jūlija noteikumi Nr. 390 “Bērnu aizsardzības centra informācijas sistēmas noteikumi” (pieejami https://likumi.lv/ta/id/369557). 


Jaunais regulējums ievieš pasniedzēju saskaņošanas kārtību, vienotas speciālistu uzskaites izveidi un centralizētas informācijas aprites nodrošināšanu Bērnu aizsardzības centra informācijas sistēmā (turpmāk – informācijas sistēma).


Līdz ar jauno regulējumu pakāpeniski tiek ieviests informācijas sistēmas modulis Bērnu tiesību aizsardzības jautājumos kompetento speciālistu reģistrs (turpmāk – speciālistu reģistrs), kas nodrošinās vienotu informācijas apriti par speciālo zināšanu apguvi, mācību organizēšanu un izsniegtajiem apliecinājumiem, kā arī publiski pieejamu informāciju par speciālistu apgūtajām mācībām normatīvajos aktos noteiktajā apjomā. Speciālistu reģistrs būs pieejams Bērnu aizsardzības centra tīmekļvietnē www.specialisti.bac.gov.lv. Vietne šobrīd vēl nav publiski pieejama, tādēļ aicinām sekot līdzi aktuālajai informācijai par speciālistu reģistra funkcionalitāšu pakāpenisku darbības uzsākšanu.


Plašāku informāciju par jauno regulējumu un ar tā piemērošanu saistītajiem jautājumiem lūdzam skatīt Bērnu aizsardzības centra tīmekļvietnē https://www.bac.gov.lv/lv/jaunums/informacija-specialistiem-un-macibu-organizetajiem.


Prasība apgūt speciālās zināšanas attiecas uz personām dažādās nozarēs, kuras ikdienā strādā ar bērniem, sniedz pakalpojumus vai pieņem lēmumus, kas skar vai var skart bērnu tiesības un tiesiskās intereses. Tādēļ aicinām par jauno regulējumu informēt padotībā esošās iestādes un tos speciālistus, uz kuriem attiecas prasība apgūt speciālās zināšanas.

